b'\n_START_ARTICLE_\n\xc5\xbdeljko Grgi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini obrtnika Andreja in gospodinje Marije Grgi\xc4\x8d rojene Gomba\xc4\x8d. Do sredine aprila 1930, ko je v naglici skupaj z Vinkom Gla\xc5\xbearjem, Ivanom \xc5\xa0kerjancem in Francem Zadnikom pred fa\xc5\xa1isti\xc4\x8dno policijo zbe\xc5\xbeal v Kraljevino Jugoslavijo, je bil trgovski pomo\xc4\x8dnik pri trgovcih v Trstu in okolici. Po prihodu v Jugoslavijo je fa\xc5\xa1isti\xc4\x8dna oblast zahtevala njihovo izro\xc4\x8ditev, jugoslovanske oblasti pa je vse \xc5\xa1tiri napotile v Avstrijo, od tu pa so z mnogimi ovirami nadaljevali pot v Francijo. Grgi\xc4\x8d se je po treh mesecih vrnil v Ljubljano, a je moral Slovenijo zapustiti. Od\xc5\xa1el je v Zagreb, kjer mu je dru\xc5\xa1tvo primorskih izseljencev Istra priskrbelo la\xc5\xbeno osebno izkaznico in zaposlitev. Povabljen, da gre z oboro\xc5\xbeeno trojko najprej v Kranj, nato pa na Primorsko, je odpovedal zaposlitev, a do napovedanih akcij ni pri\xc5\xa1lo, zato je ostal v Zagrebu in bil do leta 1934 brez zaposlitve. V letih 1934-1940 je bil zaposlen pri ob\xc4\x8dini Zagreb, nato pa pri trgovcu Radovanu Petri\xc4\x8du, katerega \xc5\xbeena je bila doma z Bazovice. Med okupacijo je sodeloval v narodnoosvobodilni borbi, po osvoboditvi pa je bil ponovno zaposlen pri ob\xc4\x8dini Zagreb in bil \xc4\x8dlan raznih dru\xc5\xbebeno politi\xc4\x8dnih organizacij. Po vojni je bil odlikovan redom dela s srebrnim vencem._NEWLINE_Med bivanjem v Trstu (do 1927) je bil tajnik \xc5\xa0portnega dru\xc5\xa1tva Adria pri Sv. Jakobu, soustanovitelj \xc5\xa0portnega dru\xc5\xa1tva Merkur in tajnik Mohorjeve dru\xc5\xbebe v Bazovici. Sodeloval je v pevskem zboru, tambura\xc5\xa1kem orkestru ter dramskem in telovadnem odseku. Z ilegalno organizacijo TIGR je pri\xc4\x8del sodelovati po prihodu s slu\xc5\xbeenja voja\xc5\xa1kega roka v italijanski vojski. Tesno je sodeloval z Zvonimirjem Milo\xc5\xa1em, Franom Maru\xc5\xa1i\xc4\x8dem in Ferdom Bidovcem, od njih je dobil nalogo, da nabavi bencin za po\xc5\xbeig otro\xc5\xa1kega vrtca v Lokvi, katerega so za\xc5\xbegali 6. januarja 1930, ter za po\xc5\xbeig \xc5\xa1ole v Padri\xc4\x8dah (sedaj ital. Padriciano) pri Gropadi. Ta po\xc5\xbeig, ki ni uspel, je izvedel skupaj z Ivanom \xc5\xa0kerjancem in Vinkom Gla\xc5\xbearjem. Skupaj s Francem Zadnikom je na\xc4\x8drtoval po\xc5\xbeig \xc5\xa1ole v Bazovici. To akcijo so fa\xc5\xa1isti prepre\xc4\x8dili, Grgi\xc4\x8d, Gla\xc5\xbear, \xc5\xa0kerjanc in Zadnik pa so pred aretacijo zbe\xc5\xbeali v Jugoslavijo.'